Tänavakorvpallisarja “Paide Suvi 2012” teine etapp.

Pühapäeval, 17.juunil toimus Paides Lai tänava välisväljakutel Korvpalliklubi Seitse poolt korraldatava tänavakorvpallisarja “Paide Suvi 2012” teine etapp.
Väga hea meel on selle üle, et vaatamata väga halvale ilmale oli kohale tulnud 12 võistkonda 39 sportlasega.

Neidude võistlusklass oli esindatud kolme võistkonnaga. Omavahel mängiti turniirisüsteemis läbi. Iga võistkond sai kokku 4 mängu, kuna neiud mängisid läbi ka kahe poiste võistkonnaga. Etapi esikoha sai seekord eelmisel etapil teiseks jäänud võistkond ANN, kes ei pidanud kordagi kaotusekibedust tundma. Teise koha sai võistkond PLIXID ning kolmandaks tuli võistkond H.M.K.E. 
Võistkond ANN mängisid koosseisus Lüüli Keskküla, Elis Merila ja Agnes Kaasik.

Poiste vanuseklass oli esindatud kahe võistkonnaga, kusjuures mõlemad meeskonnad olid meile külla tulnud koguni Tallinnast, mille üle on mul väga hea meel! Kahjuks ei osalenud see etapp Korvpalliklubi Seitse enda poisid, ju oli süü ka vihmasel ilmal. Poiste võistkonnad mängisid omavahel kaks korda läbi ja samuti proovisid nad oma rammu neidude vastu.
Esikoha etapilt sai võistkond SÕPRADE KLUBI, kes võitis mõlemad omavahelised mängud võistkond BULLS vastu.
Võistkond SÕPRADE KLUBI mängis koosseisus Alfred Värnik, Henrik Värnik, Ian Raitmaa ja Andre Loigu.

Meeste arvestuses oli kohal 7 võistkonda, kes alustasid mänge ühes neljases ning ühes kolmeses alagrupis. Neljases alagrupis kolm paremat meeskonda ning kolmeses alagrupis kaks paremat meeskonda pääsesid mängima kohtadele üks kuni viis. Alagruppide viimased mängisid kohtadele kuus kuni seitse. Alagruppide tulemused võeti kohamängudele kaasa.
Teist turniiri järjest tuli võitjaks meeskond nimega SARDIS, kes seekord ei lubanud omale ühtegi kaotust. Võistkond SARDIS mängis koosseisus Kristen Meister, Rauno Mänd ja Kristjan Jäärats. Teise koha saavutas ka eelmisel etapil teiseks jäänud meeskond LAMBAD ja kolmandale kohale tuli samuti eelmise etapi kolmas ÜTER ZÖRKER.

Tänavakorvpallisarja igal etapil toimub ka viskevõistlus ning kõige nooremale vanuseklassile võistlused osavaima korvpalluri harjutustes.
Poiste ja neidude viskevõistluse võitsid seekord poisid, Tallinnast külla sõitnud Andre Loigu ja Ian Raitmaa 19 punktiga. 
Meeste viskevõistluse võitsid Heiki Siider ja Karlis Valtin 25 punktiga. Arvestades heitlikke ilmaolusid olid mõlemad tulemused väga head!
Osavaima korvpalluri harjutuses näitas kõige kiiremat aega ja tuli seega võitjaks Aaro Veiderpass ajaga 17,06.

Tänavakorvpallisarja „Paide Suvi 2012“ järgmine etapp toimub 15. juuli, koht endiselt Paide Laia tänava välisväljakud.

MTÜ Korvpalliklubi Seitse
Erjo Paris